**КОМПАНИЈА „ДУНАВ ОСИГУРАЊЕ“ а.д.o.**

**С број:**

**27. јул 2018. године**

**Београд**

**З А П И С Н И К**

**са Ванредне седнице Скупштине Компаније „Дунав осигурање“ а.д.o,**

 **одржане 27. јула 2018. године**

**Седници су присуствовали акционари:** акционар Република Србија коју представља Небојша Кнежевић, акционар капитал у друштвеном власништву кога представљају - Мирослав Говедарица, Марија Жижик, Сарита Олевић и Милош Милановић, акционар Радовић Славиша, акционар Комерцијална банка - коју представља Владимир Маревић, акционар Синдикална организација Компаније „Дунав осигурање“ а.д.о. - коју представља Мирослав Ристић.

**Седници Скупштине присуствовали су и:** мр Мирко Петровић, председник Извршног одбора Компаније, Зоран Суботић, члан Извршног одбора, др Драгица Јанковић, члан Извршног одбора, Звонко Зиндовић, члан Извршног одбора, Мирослав Станишић, члан Извршног одбора, Павле Поповић, представник Агенције за осигурање депозита, Снежана Маринковић Јекић, директор Функције за правне послове, Драгана Младеновић, директор Сектора за нормативне и статусне послове, Магдалена Мијатовић, виши саветник у Сектору за нормативне и статусне послове, Мирјана Илић Милисављевић, виши саветник у Сектору за нормативне и статусне послове, Наталија Стефановић, виши саветник у Сектору за нормативне и статусне послове, Јелена Троскот, самостални саветник у Сектору за нормативне и статусне послове и Борка Ојданић.

Седница је почела са радом у **12,00**  часова.

Седницом је председавала Марија Жижик, председник Скупштине Компаније „Дунав осигурање“ а.д.о. Београд, која је поздравила све присутне и отворила Ванредну седницу Скупштине Компаније „Дунав осигурање“ а.д.о.

Именована је, пре почетка рада Скупштине, у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14 и 5/15), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16 и 21/16) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj 51/15), председник Скупштине Компаније пре почетка рада Ванредне седнице Скупштине, 27. јула 2018. године, донео је **Одлуку** **о именовању чланова Комисије за гласање и записничара (С број: 16/18).**

Председник Скупштине Компаније „Дунав осигурање“ а.д.о. Београд, Марија Жижик, упознала је присутне на седници са садржином предложеног дневног реда о коме су се присутни изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Редовне Скупштине Компаније од 26. априла 2018. године;
2. Предлог одлуке о усвајању консолидованих финансијских извештаја Компаније за период 01.01.2017. године – 31.12.2017. године, са Извештајем о пословању и Мишљењем независног ревизора;
3. Предлог одлуке о именовању члана Надзорног одбора Компаније „Дунав осигурање“ а.д.о, са образложењем.

Председник Скупштине Компаније „Дунав осигурање“ а.д.о. Београд, Марија Жижик је затим прочитала Извештај о евиденцији присутних акционара и њихових заступника и истакла да укупан број издатих акција Компаније износи **8.778.391** обичних акција, односно гласова. Укупно евидентираних листића је **5,** односно **8.566.262** обичних акција – гласова, што представља 97.58 % од укупног броја гласова. Констатовано је даСкупштина акционара има кворум и прешло се на рад по утврђеном дневном реду.

**ТАЧКА 1.**

**Усвајање Записника са Редовне Скупштине Компаније од 26. априла 2018. године**

Председник Скупштине Компаније „Дунав осигурање“ а.д.о. Београд, Марија Жижик, саопштила је присутнима на седници Скупштине Извештај о гласању број 1 по 1. тачки дневног реда.

Именована је истакла да је за усвајање Записника са **Редовне Скупштине Компаније од 26. априла 2018. године** гласало 5 акционара који располажу са **8.566.262** гласова што представља 100% од гласова присутних акционара.

Записник са Редовне седнице Скупштине Компаније од 26. априла 2018. године, усвојен је, потребном обичном већином гласова присутних акционара са правом гласа **(С број: 18/18).**

**ТАЧКА 2.**

**Предлог одлуке о усвајању консолидованих финансијских извештаја Компаније за период 01.01.2017. године – 31.12.2017. године, са Извештајем о пословању и Мишљењем независног ревизора**

Зоран Суботић, члан Извршног одбора Компаније, истакао је да консолидовани финансијски извештаји представљају финансијске извештаје Групе који су презентовани као извештај јединственог економског ентитета. Компанија је припремила консолидоване финансијске извештаје коришћењем једнообразних рачуноводствених политика за сличне трансакције и остале догађаје под сличним околностима. Група у свом саставу има седам зависних правних лица, и то: „Дунав-Ре“ а.д.о . Београд, „Дунав Турист“ д.о.о. Златибор, „Дунав ауто“ а.д.о. Београд, „Дунав“ друштво за управљање добровољним пензијским фондом а.д. Београд, „Dunav Stockbroker“ а.д. Београд, „Дунав осигурање“ а.д.о. Бања Лука и „Дунав ауто“ а.д.о. Бања Лука.

На предметне финансијске извештаје, екстерни ревизор ревизорске куће Deloitte дао је своје мишљење без резерве, са једним скретањем пажње које се односи на трошкове спровођења осигурања од аутоодговорности.

Укупан нето добитак Компаније у 2017. години износио је 1.536.918 хиљада динара динара, док је у 2016. години остварен нето добитак у износу од 1.010.852 хиљада динара. Предметни добитак на нивоу Групе претежно је резултат позитивног пословања саме Компаније, „Дунава Ре“ и Дунав друштва за управљање добровољним пензијским фондом.

На дан 31.12.2017. године укупна имовина Компаније износи 44,6 милијарди динара и увећана је за 11,2% у односу на прошлу годину. У структури имовине највеће учешће исказују краткорочни финансијски пласмани чији је удео 50,86%, затим следе нематеријална улагања, некретнине, постројења, опрема и софтвер и остала права са 22,99%, остала имовина са 12,71%, потраживања са 7,28%, готовина и готовински еквиваленти са 4,01%, дугорочни финансијски пласмани са 1,85% и залихе са 0,16%.

На дан 31.12.2017. године вредност капитала, резерви, резервисања и обавеза износи 44.611.104 хиљада динара, што је за 11,2% више у односу на дан 31.12.2016. године.

Именовани је истакао да је обавеза Компаније да до 31. јула 2018. године усвојене консолидоване финансијске извештаје достави Агенцији за привредне регистре.

Мр Мирко Петровић, председник Извршног одбора, истакао је да су и Група, а и сама Компанија наставиле континуитет добрих пословних резултата и да је њихова тржишна позиција доста стабилна.

Дунав друштво за управљање добровољним пензијским фондом задржало је лидерску позицију са тржишним учешћем од преко 41% и представља стабилно правно лице са најуспешнијим пословањем унутар Групе.

„Дунав осигурање“ а.д. Бања Лука је једно од водећих осигуравајућих друштава у Републици Српској и Босни и Херцеговини. Учешће Дунав осигурања у укупној премији оствареној на тржишту осигурања у Републици Српској у периоду од 01.01. до 31.12.2017. године износи 9,15%.

 Привредно друштво „Дунав турист“ у саставу Компаније послује од 1996. године и у свом пословању је, у протеклом периоду, направило значајне искораке.

 Именовани је истакао да очекује да ће пословни резултати и Компаније и Групе у 2018. години бити бољи него претходне године и да ће се тај тренд наставити и у наредном периоду.

За је гласало **5** акционара који располажу са **8.566.262** гласова што представља 100% од гласова присутних акционара.

На основу члана 27, 32, 33. и 34. Закона о рачуноводству („Службени гласник РС“, бр. 62/13 и 30/18), члана 52. став 1. тачка 8) Закона о осигурању („Службени гласник РС”, брoj 139/14) и члана 37. став 1. тачка 10) Статута Компаније „Дунав осигурање“ а.д.о. („Службени лист Компаније“, број 16/12,40/15, 51/15, 9/16 и 21/16), Скупштина Компаније на Ванредној седници одржаној дана 27. јула 2018. године, донела је **ОДЛУКУ О УСВАЈАЊУ КОНСОЛИДОВАНИХ ФИНАНСИЈСКИХ ИЗВЕШТАЈА ЗА ПЕРИОД ОД 01.01.2017. – 31.12.2017. (С број: 19/18).**

**ТАЧКА 3.**

**Предлог одлуке о именовању члана Надзорног одбора Компаније „Дунав осигурање“ а.д.о, са образложењем**

Снежана Маринковић Јекић, директор Функције за правне послове, истакла је да сходно Статуту Компаније, Надзорни одбор има девет чланова. У циљу употпуњавања броја чланова Надзорног одбора Влада Републике Србије, као овлашћени предлагач, својим Закључком предложила је Светислава Трифуновића за члана Надзорног одбора.

 Предлог одлуке Надзорног одбора о именовању Светислава Трифуновића за члана Надзорног одбора упућен је Народној банци Србије ради добијања претходне сагласности. Сагласност Народне банке Србије добијена је 6. јула 2018. године.

Одлука о именовању члана Надзорног одбора Компаније „Дунав осигурање“ а.д.о, усвојена је тајним гласањем, потребном двотрећинском већином гласова присутних акционара са правом гласа.

За је гласало **5** акционара који располажу са **8.566.262** гласова што представља 100% од гласова присутних акционара.

На основу члана 329. став 1. тачка 12. и члана 434. Закона о привредним друштвима („Службени гласник РС“, бр. 36/11, 99/11, 83/14 и 5/15), члана 52. став 1. тачка 11. Закона о осигурању („Службени гласник РС“, број 139/14) и члана 37. став 1. тачка 13) Статута Компаније „Дунав осигурање“ а.д.о. („Службени лист Компаније“ бр. 16/12, 40/15, 51/15, 09/16 и 21/16), Скупштина Компаније на Ванредној седници одржаној дана 27. јула 2018. године, донела је **ОДЛУКУ** **О ИМЕНОВАЊУ ЧЛАНА НАДЗОРНОГ ОДБОРА КОМПАНИЈЕ „ДУНАВ ОСИГУРАЊЕ“ А.Д.О. (С број: 20/18).**

 Марија Жижик, председник Скупштине Компаније, захвалила се присутнима на учешћу у раду и закључила данашњу седницу.

Седница је завршила са радом у **12,30** часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Ванредне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Љиљане Влаховић.

|  |  |
| --- | --- |
|  **ЗАПИСНИЧАР ПРЕДСЕДНИК СКУПШТИНЕ**  **Јелена Троскот с.р. Марија Жижик с.р.** |  |